Stevens Mokgalapa bedank uit DAStevens Mokgalapa. (Foto: DA) Die beleërde voormalige burgemeester van die Tshwane-metro, Stevens Mokgalapa, het uit die DA bedank. Mokgalapa het vroeër vanjaar as burgemeester bedank nadat die DA hom op verpligte verlof geplaas het weens bewerings dat hy kollegas ondermyn het en ŉ verhouding met een van die lede van sy burgemeesterskomitee gehad het. Mike Moriarty, DA-voorsitter in Gauteng, het Mokgalapa alle sukses toegewens met sy toekomsplanne. “Die DA neem kennis van Mokgalapa se bedanking en ons wil hom bedank vir sy diens. “Die DA sal voortgaan met die strewe na vryheid, regverdigheid en geleentheid vir die inwoners van Tshwane en Suid-Afrika.” ŉ Storm het om Mokgalapa se kop losgebars oor sy beweerde seksuele eskapades met die burgemeesterskomiteelid vir paaie en vervoer, Sheila Senkubuge. ŉ Klankgreep van die twee se beweerde gekafoefel is wyd op sosiale media versprei. Dit is glo onwettig deur middel van ŉ meeluister-apparaat in Senkubuge se kantoor gemaak. In die klankgreep kan ook gehoor word hoe hulle ander raadslede bespreek en selfs na die speaker van die raad as ŉ heks verwys. Senkubuge het ook vroeër bedank.